b'\n_START_ARTICLE_\nMagnus VI\n_START_SECTION_\nJoventut\n_START_PARAGRAPH_\nFou el fill petit del rei H\xc3\xa5kon H\xc3\xa5konsson i la seva muller Margaret Skuladotter. Va n\xc3\xa9ixer a T\xc3\xb8nsberg i va ser batejat el maig del 1238. Pass\xc3\xa0 la majoria de la seva joventut a Bergen. El 1257 el seu germ\xc3\xa0 gran H\xc3\xa5kon mor\xc3\xad, deixant a Magnus com a hereu aparent del regne. El seu pare li va donar el t\xc3\xadtol de rei el mateix any. L\'11 de setembre de 1261, es cas\xc3\xa0 amb la princesa danesa Ingeborg, filla del rei  dan\xc3\xa8s Erik Plogpenning, despr\xc3\xa9s de ser pr\xc3\xa0cticament segrestada pels homes del rei H\xc3\xa5kon del monestir on vivia. M\xc3\xa9s tard, la lluita per reclamar l\'her\xc3\xa8ncia d\'Ingeborg del seu pare assassinat va implicar a Noruega en conflictes intermitents amb Dinamarca a les seg\xc3\xbcents d\xc3\xa8cades. Magnus i Ingeborg foren coronats just despr\xc3\xa9s del casament, i Magnus reb\xc3\xa9 Ryfylke com a possessi\xc3\xb3 personal. El 16 de desembre de 1263 el rei H\xc3\xa5kon mor\xc3\xad lluitant contra el rei escoc\xc3\xa8s a les H\xc3\xa8brides, i Magnus esdevingu\xc3\xa9 el governant de Noruega.\n_START_SECTION_\nPol\xc3\xadtica exterior\n_START_PARAGRAPH_\nEl regnat de Magnus port\xc3\xa0 un canvi envers les agressives pol\xc3\xadtiques exteriors del seu pare. El 1266 don\xc3\xa0 les H\xc3\xa8brides i l\'illa de Man a Esc\xc3\xb2cia a canvi d\'una suma gran de plata i un pagament anual, sota el Tractat de Perth, pel qual els escocesos reconeixien el domini noruec sobre Shetland i les \xc3\x92rcades. El 1269 el Tractat de Winchester ciment\xc3\xa0 les bones relacions amb el rei Enric III d\'Anglaterra. Magnus tamb\xc3\xa9 mantingu\xc3\xa9 bones relacions amb el rei suec Valdemar Birgersson, cap als anys 1260 es fix\xc3\xa0 oficialment per primer cop la frontera amb Su\xc3\xa8cia. Quan Valdemar va ser deposat pels seus dos germans i fug\xc3\xad a Noruega el 1275, aix\xc3\xb2 motiv\xc3\xa0 a Magnus a reunir una flota leidang l\'\xc3\xbanic cop durant el seu regnat. Amb una flota gran, es trob\xc3\xa0 amb el nou rei suec Magnus Ladul\xc3\xa5s provant d\'arribar a un acord entre els dos germans sense \xc3\xa8xit, Magnus de Su\xc3\xa8cia no ced\xc3\xad a la pressi\xc3\xb3 i Magnus de Noruega marx\xc3\xa0 sense entrar en accions hostils.\n_START_SECTION_\nPol\xc3\xadtiques internes\n_START_PARAGRAPH_\nEn pol\xc3\xadtica interna Magnus va dur a terme un fort esfor\xc3\xa7 per a modernitzar el codi legislatiu, del que va rebre el seu ep\xc3\xadtet el legislador. Aquests van ser adoptats als thing dels anys 1274 (Landslov) i 1276 (Byloven). El 1274 promulg\xc3\xa0 una nova llei nacional, un codi legislatiu unificat aplicable arreu del pa\xc3\xads, incloent les illes F\xc3\xa8roe i Shetland. Aquest va reempla\xc3\xa7ar les diverses lleis regionals que existien fins llavors. Fou suplementat per una nova llei municipal (una llei per a les ciutats) el 1276, i tamb\xc3\xa9 es feu una versi\xc3\xb3 lleugerament modificada per a Isl\xc3\xa0ndia. Un codi legislatiu unificat per tot un pa\xc3\xads era en aquell temps fet innovador, introdu\xc3\xaft nom\xc3\xa9s a Sic\xc3\xadlia i Castella. El seu codi va introduir el concepte que el delicte \xc3\xa9s una ofensa contra l\'estat m\xc3\xa9s que contra l\'individu reduint d\'aquesta manera les possibilitats de la venjan\xc3\xa7a personal. Va augmentar el poder formal del rei, fent el tron la font de just\xc3\xadcia. La llei municipal va donar a les ciutats un augment de les llibertats respecte al camp. Una secci\xc3\xb3 espec\xc3\xadfica estipul\xc3\xa0 la llei de successi\xc3\xb3 al tron, d\'acord amb la norma institu\xc3\xafda pel rei H\xc3\xa5kon H\xc3\xa5konsson el 1260._NEWLINE_La successi\xc3\xb3 reial era un assumpte important i espin\xc3\xb3s, la darrera de les guerres civils, lliurada durant d\xc3\xa8cades sobre les disputes success\xc3\xb2ries al tron, acab\xc3\xa0 l\'any 1240. El 1273 Magnus va donar al seu fill gran, de cinc anys Eric, el t\xc3\xadtol de rei, i al seu germ\xc3\xa0 petit H\xc3\xa5kon el t\xc3\xadtol de duc, sense deixar dubtes de quina seria la successi\xc3\xb3 reial._NEWLINE_Tot i que Magnus era segons les cr\xc3\xb2niques un rei molt piet\xc3\xb3s, la seva obra en els codis legals el dugueren a un conflicte amb l\'arquebisbe, que s\'oposaven a l\'autoritat temporal sobre l\'esgl\xc3\xa9sia, i tractava de preservar la influ\xc3\xa8ncia de l\'esgl\xc3\xa9sia sobre el regne. La conc\xc3\xb2rdia de T\xc3\xb8nsberg (S\xc3\xa6ttargjerden in T\xc3\xb8nsberg) signada el 1277  entre el rei Magnus  i Jon Raude, Arquebisbe de Nidaros, va confirmar l\'assegurament dels privilegis del clergat, la llibertat en les eleccions episcopals i temes similars. L\'esgl\xc3\xa9sia va conservar una independ\xc3\xa8ncia considerable en els afers judicials, per\xc3\xb2 abandonaren la seva antiga reclamaci\xc3\xb3 vella que el regne noruec era un feu en \xc3\xbaltima inst\xc3\xa0ncia sota l\'autoritat de l\'Esgl\xc3\xa9sia cat\xc3\xb2lica._NEWLINE_En termes culturals Magnus va continuar la pol\xc3\xadtica del seu pare  d\'introduir la cultura de les corts europees a Noruega. El 1277 va reempla\xc3\xa7ar els antics t\xc3\xadtols n\xc3\xb2rdics lendmann i skutilsvein pels t\xc3\xadtols de bar\xc3\xb3 i riddar (cavaller), alhora donant-los certs privilegis extres i el dret de rebre el tractament de senyor (herra). Magnus fos probablement tamb\xc3\xa9 el primer rei noruec en usar un nombre ordinal - es va anomenar "Magnus IV" sense incloure en el c\xc3\xb2mput reial a Magnus Haraldsson (II) i Magnus Sigurdsson (IV). Immediatament despr\xc3\xa9s de la mort del seu pare, va encarregar a l\'island\xc3\xa8s Sturla \xc3\x9e\xc3\xb3r\xc3\xb0arson que escrigu\xc3\xa9s la saga (biografia) del seu pare. El 1278 tamb\xc3\xa9 li encarreg\xc3\xa0 d\'escriure la seva pr\xc3\xb2pia saga. La Magn\xc3\xbass saga lagab\xc5\x93tis fou la darrer a de les sagues reials de la Noruega medieval; malauradament nom\xc3\xa9s s\'ha conservat un fragment curt d\'aquesta.\n_START_SECTION_\nMort i llegat\n_START_PARAGRAPH_\nLa primavera del 1280 Magnus va caure malalt a Bergen i va morir el 9 de maig. Magnus havia fet coronar rei al seu fill Eric governant conjuntament, i Eric esdevingu\xc3\xa9 rei als 12 anys d\'edat. El poder real va caure a un cercle de consellers, controlats o afins a la reina Ingeborg, muller de Magnus. Magnus fou recordat com un bon governant, que govern\xc3\xa0 amb la llei m\xc3\xa9s que amb l\'espasa. Alguns historiadors moderns l\'han considerat un rei d\xc3\xa8bil, cedint les H\xc3\xa8brides i cedint a les demandes de l\'esgl\xc3\xa9sia, per\xc3\xb2 d\'altres consideren aquestes pol\xc3\xadtiques assenyades, estalviant al regne guerres infructuoses i innecess\xc3\xa0ries a l\'estranger, conservant l\'estabilitat al seu pa\xc3\xads.  Magnus fou enterrat a l\'esgl\xc3\xa9sia del convent francisc\xc3\xa0 de Bergen, que fou convertit al segle XVI en la catedral de Bergen (Bergen Domkirke).'